SETปิดเช้าพุ่ง10จุด หลังดาวน์โจนส์กระฉูด545จุด รับข่าว”ทรัมป์”พ่ายเลือกตั้งกลางเทอมสหรัฐฯ
SETปิดเช้าพุ่ง10จุด หลังดาวน์โจนส์กระฉูด545จุด รับข่าว"ทรัมป์"พ่ายเลือกตั้งกลางเทอมสหรัฐฯ โดยดัชนีปิดเช้านี้ที่ระดับ 1,684.89 จุด เพิ่มขึ้น 9.56 จุด หรือ 0.57% มูลค่าการซื้อขาย 2.44 หมื่นลบ.
8 พ.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (8 พ.ย.61) ที่ระดับ 1,684.89 จุด เพิ่มขึ้น 9.56 จุด หรือ 0.57% มูลค่าการซื้อขาย 2.44 หมื่นลบ. ขณะที่ดัชนีอุตสาหกรรมดาวโจนส์ ปิดที่ระดับ 26,180.30 จุด ปรับตัวเพิ่มขึ้น 545.29 จุด หรือ 2.13%
10 หุ้นดันดัชนีเช้านี้

ด้าน นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง (BLS) เปิดเผยว่า ตลาดหุ้นไทยเช้านี้ปรับตัวขึ้นตามตลาดหุ้นเอเชีย จากความคาดหวังการออกกฎหมายของสหรัฐในระยะต่อไปจะมีความเข้มงวดมากขึ้น โดยเฉพาะที่เกี่ยวข้องกับการค้า หลังเสียงข้างมากในสภาล่างเป็นของพรรคเดโมแครต
ทั้งนี้การค้าระหว่างจีนและสหรัฐฯคงจะมีการตรวจสอบเข้มขึ้น หากประธานาธิบดีโดนัลด์ ทรัมป์ จะเรียกเก็บภาษีนำเข้าสินค้าจากจีนอีกรอบ ดังนั้นความกังวลเกี่ยวกับเศรษฐกิจโลกก็จะคลายลงไปบ้าง อีกทั้งตลาดฯก็รับรู้เรื่องสงครามการค้าไปแล้ว ส่วนการอัดฉีดเงินคงจะต้องติดตามดูว่าจะมีการเปลี่ยนแปลงหรือไม่
ส่วนบ้านเราเมื่อเข้าใกล้ช่วงปลายปีก็คิดว่า Fund Flow ที่ไหลออกคงจะซาลงจากครึ่งหลังเดือน พ.ย.เป็นต้นไป ขณะที่สภาพคล่องในตลาดน่าจะดีขึ้นในช่วงปลายปีไปจนถึงต้นปีหน้า เพราะไทยก็กำลังจะมีการเลือกตั้งด้วย
สำหรับแนวโน้มการลงทุนในช่วงบ่ายนี้ นายชัยพร กล่าวว่า ตลาดฯคงจะบวกได้ จากความชัดเจนทางการเมืองในสหรัฐฯ ตลาดหุ้นน่าจะกลับมามีภาพที่ดีขึ้น และที่ผ่านมาตลาดหุ้นทั่วโลกก็ได้ปรับตัวลงไปมากแล้ว เมื่อหลายปัจจัยมีความชัดเจนขึ้นในส่วนของ Emerging Market ก็น่าจะค่อย ๆ ฟื้นตัวขึ้นได้
พร้อมให้แนวรับ 1,679 จุด ส่วนแนวต้าน 1,690 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 1,559.61 ล้านบาท ปิดที่  51.00 บาท  เพิ่มขึ้น 0.75 บาท
ADVANC  มูลค่าการซื้อขาย 1,253.43 ล้านบาท ปิดที่ 182.00 บาท  ลดลง  2.00 บาท
PTTGC   มูลค่าการซื้อขาย 1,037.55 ล้านบาท ปิดที่  79.50 บาท  เพิ่มขึ้น 1.00 บาท
PTTEP   มูลค่าการซื้อขาย   898.97 ล้านบาท ปิดที่ 139.50 บาท  เพิ่มขึ้น 1.50 บาท
GULF    มูลค่าการซื้อขาย   868.25 ล้านบาท ปิดที่  79.00 บาท  เพิ่มขึ้น 0.75 บาท